ddrg/super_eurlex huggingface dataset:
KIRJALLINEN KYSYMYS E-1806/01 esittäjä(t): Wolfgang Ilgenfritz (NI) komissiolle. Euroopanlaajuiset tarjouskilpailut.



Virallinen lehti nro 350 E , 11/12/2001 s. 0230 - 0231



KIRJALLINEN KYSYMYS E-1806/01 esittäjä(t): Wolfgang Ilgenfritz (NI) komissiolle (19. kesäkuuta 2001) Aihe: Euroopanlaajuiset tarjouskilpailut Yrittäjät kääntyvät usein puoleeni saadakseen tietoja ajankohtaisista tarjouskilpailuista. Tähän mennessä olen tilannut Europa Kontakt -julkaisun, jossa julkaistaan useita tarjouskilpailuja. Tarjouskilpailuilmoituksia julkaistaan kuitenkin vain kerran kuukaudessa ja siksi monet tarjouskilpailut eivät ole enää ajankohtaisia. Lisäksi käytän TED-tietokantaa ajankohtaisia tarjouskilpailuilmoituksia koskeviin kyselyihin. Tietojen saaminen on kuitenkin melko aikaavievää. Voiko komissio mainita muita lähteitä, joista voi saada tiedot uusimmista tarjouskilpailuista tai tavarahankintasopimuksista edullisesti ja nopeasti? Onko mahdollista saada automaattisesti tietoa uusista tarjouskilpailuista sähköpostitse? Frederik Bolkesteinin komission puolesta antama vastaus (23. heinäkuuta 2001) Komission jatkuvana tavoitteena on julkisia hankintoja koskevien tietojen tehokas levittäminen, helppo saatavuus ja hyvä käytettävyys. Yhteisön voimassaolevan lainsäädännön mukaisesti kaikki EU-maita koskevat tarjouspyynnöt, jotka kuuluvat asianomaisten yhteisön direktiivien soveltamisalaan, julkaistaan Euroopan yhteisöjen virallisen lehden täydennysosassa (EYVL:n S-sarjassa). EYVL:n S-sarja on nykyisin saatavana joko cd-rom-levynä (maksusta) tai online-muodossa Internetin kautta (maksutta) TED-palvelusta (Tenders Electronic Daily). EYVL:n S-sarjan cd-rom-laitos julkaistaan päivittäin (viidesti viikossa) tai kaksi kertaa viikossa (keskiviikkoisin ja lauantaisin) ilmestyvänä. Lisäksi Euroopan yhteisöjen virallisten julkaisujen toimiston myyntiedustajat ja kaikkialla maailmassa toimivat välittäjät, joilla on TED-lisenssi, tarjoavat asiakkailleen edullisia, kulloisiinkin tarpeisiin sovitettuja palveluja. Ne voivat esimerkiksi automaattisesti ilmoittaa uusista tarjouspyynnöistä tietyn määritellyn profiilin mukaan. Tästä palvelusta vastaa Euroopan yhteisöjen virallisten julkaisujen toimisto, joka aikoo ottaa käyttöön palvelun parannetun version ensi vuoden alussa. Virallisten julkaisujen toimistosta saa lisätietoja.(1) (1) http://eur-op.eu.int/general/en/index.htm.
KIRJALLINEN KYSYMYS E-1626/01 esittäjä(t): Konstantinos Hatzidakis (PPE-DE) komissiolle. Oliiviöljyn standardointi ja sen menekin edistäminen.



Virallinen lehti nro 364 E , 20/12/2001 s. 0162 - 0162



KIRJALLINEN KYSYMYS E-1626/01 esittäjä(t): Konstantinos Hatzidakis (PPE-DE) komissiolle (12. kesäkuuta 2001) Aihe: Oliiviöljyn standardointi ja sen menekin edistäminen Voiko komissio kertoa: Miten Kreikka on tähän mennessä käyttänyt oliiviöljyn standardointiin tarkoitettua yhteisön tukea, ja mikä on sen osuus verrattuna muihin oliivintuottajamaihin? Voiko komissio myös kertoa: Miten yhteisön määrärahoja on tarkoitus käyttää oliiviöljyn standardoimiseksi ja sen menekin edistämiseksi alueellisten toimintaohjelmien puitteissa vuosina 2000-2006 Kreikassa? Franz Fischlerin komission puolesta antama vastaus (19. heinäkuuta 2001) Komissio ei ole yhteisrahoittanut toimia oliiviöljyn standardoimiseksi rakenteellisten toimenpiteiden tasolla. On kuitenkin mahdollista, että oliiviöljyn standardointia koskevia investointiehdotuksia tehdään uudella ohjelmakaudella 2000-2006. Ohjelmien laatimisen nykyvaiheessa on kuitenkin ennenaikaista yrittää selvittää kyseisten investointien yksityiskohtia ja suuruutta. Niitä koskevat tiedot ovat saatavissa sen jälkeen, kun tarjouspyynnöt on julkistettu ja maaseudun kehittämistä koskevasta toimintaohjelmasta, jonka piiriin maataloustuotteiden jalostaminen tai kaupaksi toimittaminen periaatteessa kuuluu, vastaava viranomainen on vastaanottanut ja arvioinut investoijaehdokkailta saadut tarjoukset.
KIRJALLINEN KYSYMYS P-0586/01 esittäjä(t): Sebastiano Musumeci (UEN) komissiolle. Vastasyntyneillä lapsilla esiintyvät epämuodostumat Sisiliassa.



Virallinen lehti nro 318 E , 13/11/2001 s. 0077 - 0078



KIRJALLINEN KYSYMYS P-0586/01 esittäjä(t): Sebastiano Musumeci (UEN) komissiolle (21. helmikuuta 2001) Aihe: Vastasyntyneillä lapsilla esiintyvät epämuodostumat Sisiliassa Augustassa sijaitsevan Muscatellon sairaalan lastenklinikka on julkaissut vuodelta 2000 tietoja vastasyntyneillä lapsilla esiintyvistä epämuodostumista Sisiliassa. Tilanne Augusta-Melilli-Priolo-teollisuusalueella on hyvin hälyttävä, koska lähes 6 prosentilla vastasyntyneistä on epämuodostumia, kun Maailman terveysjärjestö pitää jo 2 prosentin rajaa hälyttävänä. Onko yhteisön tasolla otettu käyttöön säännöksiä ja/tai toteutettu toimia voimakkaasti teollistuneilla alueilla asuvan väestön terveyden suojelemiseksi? Toteutetaanko yhteisössä toimia, joilla voidaan ehkäistä ja hoitaa vastasyntyneiden lasten epämuodostumia? Voiko komissio ryhtyä toimenpiteisiin edellä kuvatun vakavan tilanteen korjaamiseksi? David Byrnen komission puolesta antama täydentävä vastaus (15. toukokuuta 2001) Komissio osallistuu kansanterveyden suojeluun vastasyntyneillä esiintyvien epämuodostumien osalta useilla aloilla, joista esimerkkeinä seuraavat: - ympäristölainsäädäntö erityisesti kemiallisten ja fysikaalisten tekijöiden valvonnan osalta, sillä nämä tekijät ovat mahdollisia teratogeenejä - työterveys- ja työturvallisuuslainsäädäntö - kansanterveystoimet, erityisesti synnynnäisten epämuodostumien ehkäisyn (terveyden edistäminen, alkoholiin, tupakkaan jne. liittyvät toimet) ja seurannan osalta. Komissio tukee nykyään Eurocat-hanketta, joka liittyy synnynnäisten epämuodostumien epidemiologiseen seurantaan Euroopassa. Tälle hankkeelle on annettu yhteisön tukea harvinaisia sairauksia koskevan yhteisön toimintaohjelman (1999-2003) puitteissa. Sisilian synnynnäisten epämuodostumien rekisteri on mukana hankkeessa. Mitä tulee synnynnäisten epämuodostumien hoitoon, EY:n perustamissopimuksen 152 artiklassa (entisessä 129 artiklassa) määrätään, että yhteisön toiminnassa kansanterveyden alalla otetaan täysimääräisesti huomioon jäsenvaltioiden terveyspalvelujen ja sairaanhoidon järjestämiseen ja tarjoamiseen liittyvät velvollisuudet. - komissio toimii aktiivisesti myös tutkimuksen alalla parantaakseen synnynnäisiä epämuodostumia koskevaa tieteellistä tietoa. Erityisesti voidaan mainita komission tutkimuksen ja kehittämisen neljännen puiteohjelman perusteella rahoittama koordinoiva toiminta, jossa keskitytään arvioimaan synnynnäisten epämuodostumien diagnosointia sikiökaudella sikiön ultraäänitutkimuksen avulla. Kaksi italialaista keskusta Firenzestä ja Padovasta osallistuu tähän hankkeeseen, jota koordinoi Strasbourgissa, Ranskassa toimiva Louis Pasteur -yliopisto.
KIRJALLINEN KYSYMYS E-0719/01 esittäjä(t): Frédérique Ries (ELDR) neuvostolle. Kansainväliset lapsisieppaukset ja Limetin - de Brouwerin lasten tapaus Keniassa.



Virallinen lehti nro 340 E , 04/12/2001 s. 0076 - 0077



KIRJALLINEN KYSYMYS E-0719/01 esittäjä(t): Frédérique Ries (ELDR) neuvostolle (14. maaliskuuta 2001) Aihe: Kansainväliset lapsisieppaukset ja Limetin - de Brouwerin lasten tapaus Keniassa Erottuaan miehestään ja kolmesta lapsestaan vuonna 1994 Belgian kansalainen Marie de Brouwer lähti Belgiasta aloittaakseen uuden elämän Keniassa. Lasten huoltajuus myönnettiin isälle, Olivier Limetille. Brysselin muutoksenhakutuomioistuin vahvisti huoltajuuden vuonna 1997. Kenian kansalaisuuden hankkinut Marie de Brouwer on 9. elokuuta 1998 lähtien kieltäytynyt palauttamasta lapsia isälleen, estänyt lasten ja isän välisen yhteydenpidon sekä läheiset suhteet Belgiaan. Belgian oikeusistuimet ovat antaneet kansainvälisen etsintäkuulutuksen Marie de Brouwerista ja vaativat hänen luovuttamistaan Belgiaan syytettynä panttivangin ottamisesta. Hän on myös saanut vankeusrangaistuksen. Kenian viranomaiset ovat esittäneet oikeusministerinsä välityksellä virallisen vastalauseen Belgian oikeusistuinten päätöksistä ja antaneet lapset Kenian oikeusviranomaisten haltuun. Kesästä 1998 lähtien lapset eivät ole nähneet isäänsä. Voidaanko tämä tapaus ottaa esille Kenian viranomaisten kanssa kaikilla tasoilla käytävissä keskusteluissa? Voidaanko Kenian viranomaisia pyytää tekemään kaikkensa, jotta tämä tapaus saadaan ratkaistuksi kaikkia osapuolia tyydyttävällä tavalla? Yleissopimus lapsen oikeuksistahan määrää, että erotapauksessa jokaisella lapsella on oikeus suoraan yhteydenpitoon kumpaankin vanhempaan. Vastaus (13. heinäkuuta 2001) Neuvosto haluaa ilmoittaa arvoisalle parlamentin jäsenelle, että Euroopan yhteisö ei ole allekirjoittanut eikä ratifioinut Haagissa 25. lokakuuta 1981 kansainvälisestä lapsikaappauksesta tehtyä yksityisoikeuden alaa koskevaa yleissopimusta. Euroopan yhteisö ei ole myöskään tehnyt kolmansien valtioiden kanssa sellaisia kahdenvälisiä sopimuksia, joissa säänneltäisiin lapsikaappauksiin liittyviä näkökohtia. Kysymystä on näin ollen tarkasteltava jäsenvaltioiden ja kolmansien valtioiden välillä voimassa olevien järjestelyjen tasolla.
KIRJALLINEN KYSYMYS E-1550/01 esittäjä(t): Alexandros Alavanos (GUE/NGL) komissiolle. Tutkan asentaminen Ipsariin Thassoksen saarelle.



Virallinen lehti nro 350 E , 11/12/2001 s. 0184 - 0184



KIRJALLINEN KYSYMYS E-1550/01 esittäjä(t): Alexandros Alavanos (GUE/NGL) komissiolle (28. toukokuuta 2001) Aihe: Tutkan asentaminen Ipsariin Thassoksen saarelle Ilmailuvirasto ja liikenneministeriö ovat päättäneet pinta-alaltaan 130 neliömetrin suuruisen tutkan ja 3 000 neliömetrin aidatun alueen rakentamisesta Thassoksen saaren Ipsari-vuorelle, joka on liitetty Natura 2000 -verkostoon. Tämän seurauksena Thassoksen kunnan edustajat ja saaren asukkaat ovat valittaneet ympäristön pilaantumisesta, suojeltujen kasvilajien häviämisuhasta ja sähkömagneettisen säteilyn aiheuttamista vaaroista. Saaren asukkaiden Kavalan syyttäjävirastoon esittämien syytösten mukaan hankkeen toteutuksen aikana on syyllistytty erilaisiin säännönvastaisuuksiin, kuten laiminlyöty lääninviraston asettamia ympäristömääräyksiä, jätetty hakematta tarvittavat luvat arkeologiavirastolta ja rikottu ympäristönsuojelua koskevia lakeja. Tämän erityisen luonnonkauniina pidetyn alueen suojelemiseksi kysyn komissiolta seuraavaa: 1. Onko tutkittu vaihtoehtoisia ratkaisuja tutkan asentamiseksi? 2. Voiko komissio selvittää, ovatko Ipsarilla tehdyt rakennustyöt ympäristölainsäädännön, kuten direktiivin 92/43/ETY(1) mukaisia, ja jos eivät ole, voiko se puuttua asiaan tutkan asentamisen estämiseksi ja alueen palauttamiseksi ennalleen? (1) EYVL L 206, 22.7.1992, s. 7. Margot Wallströmin komission puolesta antama vastaus (10. heinäkuuta 2001) Kreikan viranomaiset ovat ehdottaneet Thassoksen saaren Ipsari-vuoren sisällyttämistä ympäristönsuojelua koskevaan eurooppalaiseen Natura 2000 -verkostoon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (luontotyyppidirektiivi) nojalla. Kansallisten viranomaisten on valvottava, etteivät alueella toteutettavat toimet heikennä alueen suojeluarvoa. Komissio ei pysty ilmoittamaan parlamentin jäsenelle, onko hankkeen yhteydessä tarkasteltu vaihtoehtoisia ratkaisuja, sillä asian tarkastelu on ensisijaisesti jäsenvaltioiden tehtävä. Komissio kehottaa parlamentin jäsentä kuitenkin toimittamaan yksityiskohtaisempia tietoja kyseisen hankkeen mahdollisista vaikutuksista edellä mainittuun Natura 2000 -alueeseen, jotta komissio voisi tutkia esiin tuotuja seikkoja asianmukaisesti.
KIRJALLINEN KYSYMYS E-0227/01 esittäjä(t): Rosemarie Müller (PSE) komissiolle. Vammaisten oikeus vapaaseen liikkuvuuteen.



Virallinen lehti nro 261 E , 18/09/2001 s. 0068 - 0069



KIRJALLINEN KYSYMYS E-0227/01 esittäjä(t): Rosemarie Müller (PSE) komissiolle (5. helmikuuta 2001) Aihe: Vammaisten oikeus vapaaseen liikkuvuuteen Vammaisjärjestöt moittivat hallinnollisia menettelyitä, jotka estävät vammaisia merkittävästi hyödyntämästä oikeuttaan vapaaseen liikkuvuuteen ja työpaikan valintaan EU:ssa. Ongelma koskee erityisesti paluumuuttajia, koska alkuperämaahan palaavan henkilön on erittäin vaikea saada takaisin alkuperämaassa aikaisemmin nauttimansa sosiaaliedut, jotka oli lakkautettu ulkomaan oleskelun ajaksi. Näiden etujen takaisinsaannin edellytyksenä on monimutkaisen hakumenettelyn läpikäyminen. Voiko komissio vastata seuraaviin kysymyksiin: 1. Onko komissio tietoinen tällaisista oikeudellisista ja hallinnollisteknisistä menettelyistä, jotka estävät vammaisia hyödyntämästä heidän oikeuttaan vapaaseen liikkuvuuteen? 2. Voidaanko nämä esteet komission mielestä poistaa? 3. Aikooko komissio esittää ehdotuksen lainsäädännön muuttamiseksi, jotta tällaiset ongelmat voidaan poistaa? Jos aikoo, mihin mennessä tällainen lainsäädäntöehdotus annetaan? Anna Diamantopouloun vastaus komission puolesta (21. maaliskuuta 2001) Komissio ei ole saanut valituksia oikeudellisista ja hallinnollisista esteistä, jotka vaikeuttaisivat vammaisten mahdollisuuksia liikkua vapaasti tai rajoittaisivat heidän oikeuttaan valita työskentelypaikkansa yhteisössä. Jos arvoisalla parlamentin jäsenellä on tietoja jostakin nimenomaisesta tapauksesta, häntä pyydetään toimittamaan tietonsa komissiolle. Näin voitaisiin tutkia, onko yhteisön lainsäädäntöä rikottu, ja päättää tarvittavista toimenpiteistä, mikäli näin on tapahtunut.
KIRJALLINEN KYSYMYS E-0263/01 esittäjä(t): Lord Inglewood (PPE-DE) neuvostolle. Jälleenmyyntikorvaus.



Virallinen lehti nro 340 E , 04/12/2001 s. 0016 - 0016



KIRJALLINEN KYSYMYS E-0263/01 esittäjä(t): Lord Inglewood (PPE-DE) neuvostolle (14. helmikuuta 2001) Aihe: Jälleenmyyntikorvaus Miten veroton myyntihinta lasketaan jälleenmyyntikorvausta koskevan direktiiviehdotuksen mukaisesti silloin, kun jälleenmyyntiin osallistuu kahden tai useamman jäsenvaltion arvonlisävero- ja/tai myyntiverojärjestelmän alaisia henkilöitä? Millä perusteella korvaus lasketaan, jos arvonlisä- ja myyntiveroa koskevista määräyksistä ei ole vielä sovittu? Yhteinen vastaus kirjallisiin kysymyksiin E-257/01, E-0259/01, E-0261/01 ja E-0263/01 (13. heinäkuuta 2001) Arvoisan parlamentin jäsenen esittämät kysymykset koskevat jäsenvaltioiden toimivaltaan kuuluvia asioita. Vastaukset riippuvat näin ollen siitä, miten jäsenvaltiot panevat täytäntöön alkuperäisen taideteoksen tekijän oikeutta jälleenmyyntikorvaukseen koskevan direktiivin, ja muusta asiaan liittyvästä kansallisesta lainsäädännöstä.
KIRJALLINEN KYSYMYS P-0481/01

esittäjä(t): John Cushnahan (PPE-DE) neuvostolle

(14. helmikuuta 2001)

Aihe: Falun Gong

Onko neuvosto ilmoittanut Kiinan viranomaisille paheksuvansa syvästi tapaa, jolla nämä kohtelevat Falun Gong -lahkon jäseniä? Miten Kiinan viranomaiset ovat reagoineet tähän?

Yhteinen vastaus kirjallisiin kysymyksiin P-0444/01 ja P-0481/01

(10. heinäkuuta 2001)

Uskonnon- ja uskonvapauden rajoituksia Kiinassa käsitellään säännöllisesti EU:n ja Kiinan ihmisoikeusvuoropuhelun yhteydessä. Neuvosto määritteli 22. ja 23. tammikuuta 2001 antamissaan päätelmissä tämän kysymyksen yhdeksi erityisaloista, joilla olisi EU:n mielestä saatava aikaan tuloksia vuoropuhelun avulla.

EU on useaan kertaan ilmaissut Kiinan viranomaisille syvän huolensa uskonnollisten ja hengellisten liikkeiden, erityisesti Falun Gongin jäsenten vastaisista toimenpiteistä. Tästä aiheesta keskusteltiin myös Tukholmassa 22. ja 23. helmikuuta pidetyllä viimeisellä ihmisoikeusvuoropuhelun kierroksella. Troikka oli tehnyt 2. helmikuuta Pekingissä virallisen yhteydenoton EU:n ja Kiinan ihmisoikeusvuoropuhelun kokousten valmistelujen yhteydessä. EU luovutti Kiinan viranomaisille luettelon yksittäisistä tapauksista, joissa se vaatii lieventämistoimia, ja mainitsi samassa yhteydessä suullisesti Falun Gongin jäsenten Li Xiaobingin, Li Xiaomein ja Yu Changxinin nimet.

Tiedot pidätettyjen Falun Gongin jäsenten kohtalosta ovat puutteellisia. Hong Kongissa toimiva ihmisoikeuksien ja demokratian tiedotuskeskus arvioi, että 98 pidätettyä lahkon jäsentä on kuollut eri puolilla maata heinäkuun 1999 ja tammikuun 2001 puolivälin välisenä aikana. Sitä paitsi 46 näistä kuolemantapauksista on sattunut lokakuun 2000 jälkeen, mikä viittaa siihen, että lahkon kannattajien kohtelu on kiristynyt viime kuukausien aikana. Ihmisoikeuksien ja demokratian tiedotuskeskuksen mukaan noin 450 lahkon jäsentä on tuomittu oikeudessa, useita satoja on suljettu psykiatrisiin laitoksiin ja peräti 10 000 on työleireillä uudelleenkoulutuksessa.

EU:n kanta on, että se ei halua osallistua keskusteluun liikkeen luonteesta mutta katsoo, että uskonnon- ja uskonvapauden sekä kokoontumisvapauden rajoitukset on poistettava ja että kaikkien, myös Falun Gongin jäsenten, ihmisoikeuksia on kunnioitettava.

Päätelmissään 19. päivältä maaliskuuta 2001 yleisten asioiden neuvosto ilmaisi olevansa erityisen huolestunut perusvapauksien, myös sanan-, uskonnon- ja yhdistymisvapauden, kunnioittamisen puuttumisesta Kiinassa, samoin kuin jatkuvista - varsinkin Falun Gongin kannattajiin kohdistuvista - ihmisoikeusloukkauksista. Samoissa päätelmissä neuvosto päätti sopia suhtautumisestaan Yhdysvaltojen päätökseen esittää YK:n ihmisoikeustoimikunnan 57. istunnossa ehdotus päätöslauselmaksi ihmisoikeuksista Kiinassa.
KIRJALLINEN KYSYMYS E-0850/01 esittäjä(t): Christopher Huhne (ELDR) komissiolle. Etukäteisilmoitus veropoliittisista toimista.



Virallinen lehti nro 350 E , 11/12/2001 s. 0051 - 0051



KIRJALLINEN KYSYMYS E-0850/01 esittäjä(t): Christopher Huhne (ELDR) komissiolle (22. maaliskuuta 2001) Aihe: Etukäteisilmoitus veropoliittisista toimista Katsooko komissio, että jäsenvaltioiden valtiovarainministereiden pitäisi ilmoittaa komissiolle suunnittelemansa veropoliittiset toimet, ennen kuin niihin ryhdytään? Jos katsoo, niin miksi? Pedro Solbes Miran komission puolesta antama vastaus (20. kesäkuuta 2001) Komissio ehdotti talouspolitiikan koordinoinnin tehostamisesta euroalueella antamassaan tiedonannossa(1), että periaatteen, jonka mukaan muille euroalueen jäsenvaltioille ja komissiolle on ilmoitettava etukäteen talouspoliittisten toimien toteuttamisesta, olisi oltava osa tiedonannossa esitettyjä käytännesääntöjä. Ennakkoilmoitus olisi tehtävä euroryhmässä tai talous- ja rahoituskomitean eurotyöryhmässä, ja asianomaisen jäsenvaltion viranomaisten olisi saatava sitä koskevat huomautukset ennen suunnitellun toimen vahvistamista. Samalla tavoin vakausohjelmien keskeisistä piirteistä olisi toimitettava tiedot komissiolle ennen kuin ohjelmat hyväksytään jäsenvaltioissa. Komissio on ilmaissut tiedonannollaan pitävänsä tärkeänä periaatetta, että jäsenvaltiot ilmoittavat etukäteen euroryhmälle ja komissiolle suunnittelemistaan finanssipoliittisista toimista ennen kuin ne toteutetaan, koska tämä mahdollistaa kansallisten politiikkojen arvioimisen koko euroalueen taloudellisen tilanteen perusteella, ja sen avulla voidaan myös tarkastella toimien vaikutusta muihin talous- ja rahaliittoon osallistuviin maihin. (1) KOM(2001) 82 lopullinen.
KIRJALLINEN KYSYMYS E-1254/01 esittäjä(t): María Sornosa Martínez (PSE) ja María Rodríguez Ramos (PSE) komissiolle. Kuivatun sinimailasen käyttö eläinrehussa.



Virallinen lehti nro 350 E , 11/12/2001 s. 0101 - 0101



KIRJALLINEN KYSYMYS E-1254/01 esittäjä(t): María Sornosa Martínez (PSE) ja María Rodríguez Ramos (PSE) komissiolle (26. huhtikuuta 2001) Aihe: Kuivatun sinimailasen käyttö eläinrehussa Sen jälkeen kun eläinperäiset jauhot kiellettiin BSE-taudin vuoksi, kuivatusta sinimailasesta on tullut eräs lupaavimmista vaihtoehdoista karjan ruokinnassa. Sinimailasta tuotetaan nykyisin viisi miljoonaa tonnia vuodessa ja sen viljelyn lisääminen voisi olla yksi keino välttää kasvavaa siirtogeenisen soijan tuontia kolmansista maista. Euroopan kuivarehuntuottajien järjestön (CIDE) mukaan sinimailasen käyttö on soijaan nähden suotavampaa sen ravintoarvon, taloudellisen kannattavuuden, ympäristöominaisuuksien ja jäljittävyyden takia. Mikä on komission näkemys kuivatun sinimailasen käytöstä vaihtoehtona eläinperäisille jauhoille karjan ruokinnassa? Onko komissio valmis lisäämään tälle alalle myönnettäviä tukia? Franz Fischlerin komission puolesta antama vastaus (15. kesäkuuta 2001) Arvoisaa parlamentin jäsentä pyydetään tutustumaan komission tiedonantoon neuvostolle ja Euroopan parlamentille vaihtoehdoista valkuaiskasvien viljelyn edistämiseksi yhteisössä(1). Tiedonanto puolestaan perustuu valmisteluasiakirjaan(2). Vaikka komissio tunnustaakin täysin kuivatun sinimailasen maataloudelliset ja ravitsemukselliset ansiot eläinten ruokinnassa, tukien lisääminen aiheuttaisi lisäkustannuksia ja keskimääräiset vaihtoehtokustannukset lisätonnia kohti vastaavana määränä soijakakkuja vaikuttaisivat suhteellisen korkeilta. (1) KOM(2001) 148 lopullinen. (2) SEC(2001) 431.
KIRJALLINEN KYSYMYS E-0391/01 esittäjä(t): Hiltrud Breyer (Verts/ALE) komissiolle. Dojran-järven ympäristövahingot.



Virallinen lehti nro 261 E , 18/09/2001 s. 0104 - 0104



KIRJALLINEN KYSYMYS E-0391/01 esittäjä(t): Hiltrud Breyer (Verts/ALE) komissiolle (15. helmikuuta 2001) Aihe: Dojran-järven ympäristövahingot Kreikan ja entisen Jugoslavian tasavallan Makedonian raja-alueella sijaitsevan Dojran-järven vedenpinta on laskenut viimeisten 20 vuoden aikana huomattavasti (58 metriä). Useiden asiantuntijoiden ja paikallisten asukkaiden mukaan Kreikan puolelta pumpataan järvestä liikaa vettä peltojen kasteluun. Useissa julkaisuissa tämä ongelma on mainittu jo 80-luvulta lähtien. Nyt ympäristövahingot ovat ilmiselvät. 1. Onko Kreikan ja entisen Jugoslavian tasavallan Makedonian välillä sopimusta Dojran-järven vedenkäytöstä? 2. Sisältääkö sopimus myös ympäristönäkökohdat tai onko sovittu vedenkäyttökiintiöistä, jotka määräytyvät järven vedenpinnan tason mukaan? 3. Millä tavoin nykyiset ympäristövahingot korjataan? Margot Wallströmin komission puolesta antama vastaus (3. huhtikuuta 2001) Kreikan hallitus ei ole tehnyt komissiolle ilmoitusta Dojranjärven veden käyttöä koskevasta kahdenvälisestä sopimuksesta entisen Jugoslavian tasavallan Makedonian ja Kreikan välillä. Komissio on rahoittanut Dojranjärveä koskevaa alustavaa tutkimusta osana Phare-ohjelman rajat ylittävää yhteistyötä. Tutkimus viitoittaa tietä myöhemmille teknisille tutkimuksille, joissa on tarkoitus tutkia syitä huomattavaan järven pinnan alenemiseen ja ehdottaa korjaavia toimenpiteitä järven hoitosuunnitelman muodossa. Rakennerahastosta ei toistaiseksi yhteisrahoiteta yhtään Dojranjärveä koskevaa hanketta, jonka tarkoituksena olisi korjata mahdollisia ympäristövahinkoja. Kreikka ja entisen Jugoslavian tasavalta Makedonia ovat kuitenkin molemmat nimenneet tällaisia toimenpiteitä edellä mainitun Pharen rajat ylittävän yhteistyön yhteydessä.